Stanislav Griga

**Stanislav Griga** (* 4. november 1961, Žilina) je bývalý slovenský futbalista a tréner, reprezentant Česko-Slovenska.

## Klubová kariéra
S futbalovou kariérou začínal ako 9-ročný v prípravke ZVL Žilina. V kategórii dorastu bol spolu so starším bratom Dušanom v mužstve, ktoré získalo titul majstra Slovenska v roku 1979, v celoštátnom finále o titul majstra Česko-Slovenska boli úspešnejší dorastenci Zbrojovky Brno. V A-mužstve debutoval na jeseň 1979, v Slovenskej národnej lige mu dal šancu tréner Karol Pecze, v 11. kole sezóny 1979/80 nastúpil proti VSŽ Košice (1 : 2). Prvý gól strelil v 18. kole proti mužstvu ZŤS Petržalka (3 : 1), v jarnej časti sezóny dal spolu šesť gólov, zahral si aj finále Slovenského pohára. Ako 19-ročný sa stal s 25 gólmi najlepším strelcom Slovenskej národnej ligy 1980/81, keď dal viac ako polovicu gólov mužstva. O mladého kanoniera prejavili záujem prvoligové kluby Slovan Bratislava a Sparta Praha, Griga sa rozhodol pre mužstvo z Letnej, kde práve riešili generačnú výmenu a klub mal vysoké ambície.

V Sparta pôsobil v rokoch 1981 – 1990 s výnimkou sezóny 1986/87, keď absolvoval vojenskú službu v Dukle Praha. V novom drese skóroval hneď v prvom zápase, v letnom Interpohári dal dva góly Molenbeeku (3 : 2). V česko-slovenskej lige debutoval 23. augusta 1981 proti Zbrojovke Brno (2 : 2), prvý gól strelil 26. augusta 1981 mužstvu TJ Vítkovice (2 : 0). Sparta mala v 80. rokoch minulého storočia dominantné postavenie v čs. lige, Griga získal v jej „rudom“ drese päť majstrovských titulov. 

V najvyššej ligovej súťaži odohral 246 zápasov, strelil 123 gólov. Okrem sezóny v Dukle vždy patril medzi top kanonierov ligy, sedemkrát bol najlepším strelcom Sparty, v sezóne 1985/86 sa stal s 19 gólmi kráľom strelcov, raz bol druhý a dvakrát tretí v tabuľke strelcov. V sezóne 1987/88 dal 22 gólov, 28. mája 1988 strelil štyri góly Dunajskej Strede (6 : 0), druhý z nich bol jeho stý ligový. Vo veku 26 rokov sa stal jedným z najmladších členov Klubu ligových kanonierov, pričom ani jeden gól nedal z penalty či priameho kopu. Métu sto gólov dosiahol za šesť rokov a deväť mesiacov.

Štyrikrát vyhral so Spartou Český pohár a trikrát triumfoval v Česko-slovenskom pohári, len raz bol neúspešný, v roku 1986 keď Sparta prehrala so Spartakom Trnava po penaltovom rozstrele. Griga sa strelecky presadil v troch finálových zápasoch Čs. pohára, dal v nich štyri góly.

V európskych pohároch mal Griga bilanciu 34 zápasov a 9 gólov. So Spartou sa v Pohári UEFA 1983/84 prebojoval až do štvrťfinále, kde ich vyradil Hajduk Split až po predĺžení. V 1. kole Sparta senzačne vyradila Real Madrid, pri domácej výhre 3 : 2 dal Griga víťazný gól, keď v 78. minúte prebral na hranici šestnástky prihrávku Caltu a ľavou nohou strelou k žrdi rozhodol o víťazstve. Griga skóroval aj v ďalších kolách proti  Widzewu Łódź a Watfordu. V Európskom pohári majstrov 1984/85 postúpila Sparta do štvrťfinále, kde ju zastavil Juventus Turín, v ďalšej sezóne vypadla v 1. kole s FC Barcelona, po domácej prehre 1 : 2 vyhrala na Camp Nou 1 : 0 gólom Grigu. Griga je tak jediný česko-slovenský futbalista, ktorý dokázal streliť gól španielskym veľkoklubom Realu Madrid aj FC Barcelona. S Duklou Praha postúpil do 3. kola Pohára UEFA 1986/87, v odvete 1. kola strelil postupový gól škótskemu klubu Heart of Midlothian (1 : 0), v ďalšom kole vyradila Dukla v tom čase vedúci tím Bundesligy Bayer Leverkusen (0 : 0, 1 : 1), Griga prihral na vyrovnávajúci gól Vaďurovi.

V decembri 1989 podpísal dva a pol ročnú zmluvu s Feyenoordom Rotterdam. Prvý krát nastúpil v novom drese 16. januára 1990 v zápase Holandského pohára proti PSV Eindhoven (1 : 2), hneď strelil svoj premiérový gól.. V Eredivisie debutoval 20. januára 1990 proti FC Utrecht (0 : 0), prvý ligový gól strelil vo svojom druhom ligovom zápase Fortune Sittard (1 : 1). V jarnej časti sezóny 1989/90 stihol odohrať 16 zápasov, strelil tri góly. Griga nemal vo Feyenoorde stabilné miesto v zostave, pri povolenej kvóte dvoch cudzincov v zápase dostávali väčšinou prednosť Maďar Kiprich a Rumun Sabau. Napriek tomu bol strelecky efektívny, v sezóne 1990/91 nastúpil v 19 zápasoch, dal šesť gólov. Feyenoord obsadil v lige až 8. miesto, získal však Holandský pohár. Vo finále proti BVV Den Bosch (1 : 0) striedal Griga Maďara Kipricha, v Pohári víťazov pohárov 1992 sa Feyenoord prebojoval až do semifinále, Griga si zahral v prvom zápase s AS Monaco (1 : 1). V sezóne 1991/92 odohral len 8 zápasov bez gólového zápisu, Feyenoord obhájil pohár, Griga hral v semifinále proti mestskému rivalovi Sparte Rotterdam.

Hráčsku kariéru ukončil v Rapide Viedeň. V rakúskej lige debutoval 24. júla 1992, hneď v prvom zápase skóroval proti Wiener Sportclub (1 : 2), v roku 1993 si zahral vo finále Rakúskeho pohára, Rapid prehral s Innsbruckom 1 : 3.

## Reprezentačná kariéra
V reprezentácii Česko-Slovenska debutoval 26. októbra 1983 v Prahe proti Bulharsku (1 : 2). V zápase nastúpili štyria nováčikovia, všetko hráči Sparty Praha, okrem Grigu Július Bielik, František Straka a Vlastimil Calta. Prvý reprezentačný gól strelil vo svojom druhom zápase 28. marca 1984 v Erfurte reprezentácii Nemeckej demokratickej republiky (1 : 2). Skóroval aj v ďalšom stretnutí proti majstrom sveta  (1 : 1). V kvalifikácii o postup na MS 1986 nastúpil v štyroch zápasoch, strelil jeden gól mužstvu , ktorým zmiernil krutú prehru 1 : 5.

Bol členom mužstva, ktoré si vybojovalo účasť na MS 1990 v Taliansku. V úspešnej kvalifikácii odohral šesť zápasov, v útoku nastupoval s Milanom Luhovým alebo s Tomášom Skuhravým. V kľúčovom stretnutí s Portugalskom (2 : 1) bol vylúčený už v 18. minúte, pre trest nemohol hrať v závere kvalifikácie.

Na záverečnom turnaji MS 1990 v Taliansku nastúpil v dvoch zápasoch, proti  striedal Vladimíra Weissa. Za stavu 0 : 1 mu neuznali regulárny gól, keď po centri Michala Bíleka Skuhravý predĺžil hlavou na Grigu a ten zblízka hlavou prekonal brankára Zengu. Vo štvrťfinále s Nemeckom (0:1) sa rozlúčil s reprezentáciou. Reprezentačný dres obliekol v 34 zápasoch, strelil 8 gólov.

Za olympijské mužstvo nastúpil dvakrát, v reprezentácii do Česko-Slovenska do 21 rokov odohral 27 zápasov, strelil rekordných 16 gólov. Dvakrát bol vo finále mládežníckeho turnaja v Toulone, v roku 1982 bol so 4 gólmi najlepším strelcom turnaja.

## Trénerská kariéra
Trénerskú kariéru začal Griga v rodnej Žiline. Potom pôsobil v Dukle Trenčín, Slovane a u slovenskej dvadsaťjednotky. V Česku je známy ako tréner Liberca, ktorý trénoval v 44 zápasoch, ale po skončení sezóny 2004/2005 nečakane oznámil svoj odchod z klubu. Cez leto odišiel na meditačný pobyt do Indie, kde dostal ponuku trénovať Spartu. V Sparte mal zmluvu do júna 2007, no skočil už v roku 2006.

Prvý kvalifikačný zápas ako tréner slovenskej reprezentácie spolu s Michalom Hippom absolvovali 7. septembra 2012 vo Vilniuse, kde reprezentácia remizovala s domácou Litvou 1:1.

* MŠK Žilina (1995/1996)
* Ozeta Dukla Trenčín (1996 – 1998)
* ŠK Slovan Bratislava (1998/1999)
* Slovensko U-20 (1999)
* Slovensku U-21 (2000 – 2001)
* FK ZTS Dubnica (2001 – 2003)
* Slovan Liberec (2003 – 2005)
* Sparta Praha (2005)
* Viktória Žižkov (2005 – 2008)
* FK Senica (2010 – 2012)
* Slovensko (2012 – 2013)
* MFK Zemplín Michalovce (od 2016)

## Ligové štatistiky
* Prvý ligový gól: TJ VítkoviceSparta Praha 0 : 2, 26. 8. 1981
* Prvý ligový hetrik: Sparta PrahaTJ Vítkovice 4 : 0, 10. 5. 1984
* Stý ligový gól: Sparta PrahaDAC Dun. Streda 6 :0, 28. 5. 1988
* Prvý gól v holandskej lige: Fortuna SittardFeyenoord Rotterdam 1 : 1, 31. 1. 1990
* Prvý gól v rakúskej lige: Rapid ViedeňWiener Sportclub 1 : 2, 24. 7. 1992 
* Najviac gólov v jednom zápase: 4, Sparta PrahaDAC Dun. Streda 6 : 0, 28. 5. 1988
* Najviac gólov v jednej sezóne: 22, 1987/1988

## Góly v reprezentácii

## Góly v európskych pohároch

## Úspechy
**Reprezentačné**
* štvrťfinalista MS 1990 v Taliansku
**Klubové**
* 5× majster Česko-Slovenska 1983/84, 1984/85, 1987/88, 1988/89, 1989/90 so Spartou Praha
* 3× víťaz Česko-slovenského pohára 1984, 1988, 1989 so Spartou Praha
* 2× víťaz Holandského pohára 1991, 1992 s Feyenoordom Rotterdam
* víťaz Holandského Superpohára 1991 s Feyenoordom Rotterdam
* semifinalista Pohára víťazov pohárov 1991/92 s Feyenoordom Rotterdam
**Individuálne**
* najlepší strelec čs. ligy 1985/86 (19 gólov)
* najlepší strelec Slovenskej národnej ligy 1980/81 (25 gólov)
* člen Klubu ligových kanonierov (141 gólov)
* člen Klubu ligových kanonýrů (141 gólov)
**Trénerské**
* majster Slovenska 1998/99 so Slovanom Bratislava
* vicemajster Slovenska 2010/11 s FK Senica
* finalista Pohára Intertoto 2005 so Slovanom Liberec
* postup do I. ligy s MŠK Žilina (1996) a s ODu Trenčín (1997)
* víťaz ankety Tréner roka 2011

## Referencie

## Odkazy
*FOTBAL CZ 
*Rapidarchiv 

Kategória:Osobnosti zo Žiliny
Kategória:Česko-slovenskí futbalisti
Kategória:Slovenskí futbalisti
Kategória:Slovenskí futbaloví tréneri
Kategória:Hráči AC Sparta Praha
Kategória:Hráči FK Dukla Praha
Kategória:Hráči MŠK Žilina
Kategória:Hráči Feyenoord Rotterdam
Kategória:Hráči SK Rapid Wien
Kategória:Hráči Majstrovstiev sveta vo futbale 1990
Kategória:Súrodenci vo futbale